Saksamaa jalgpalli kõrgliiga kolmandas voorus sepistas üllatuse 30-aastase peatreener Julian Nagelsmanni juhendatud Hoffenheim, kes alistas 2:0 tiitlikaitsja Müncheni Bayerni.
Viis aastat järjest Saksamaa meistriks kroonitud Bayern jäi kaotusseisu 27. minutil, kui Andrea Kramarici eeltöö realiseeris väravaks ründaja Mark Uth. Sama mees tegi 51. minutil seisuks 2:0.
Bayerni peatreener Carlo Ancelotti tegi seepeale vahetuse ning saatis Sebastian Rudy asemel väljakule kogenud Arjen Robbeni, ent pööret see manööver tuua ei suutnud. 78. minutil sekkusid Franck Ribery ja James Rodriguez, kes vahetasid välja Rafinha ja Thomas Mülleri, ent ka värsked jõud ei aidanud Bayernit väravani ning hooaja esimene kaotus oli tõsiasi.
Ühtlasi tähendab Hoffenheimi võit, et Bundesligas pole kolme vooru järel ainsalgi klubil täisedu. Seitsme punkti peal on samuti täna hooaja esimsed punktid kaotanud Dortmundi Borussia, Hoffenheim ja Hannover, kuus punkti on kogunud RB Leipzig, Bayern ja Hamburg. Homme võivad samale pulgale tõusta Schalke, Berliini Hertha ja Stuttgart.
Bundesliga 3. vooru senised tulemused: Hamburg - Leipzig 0:2, Mainz - Leverkuseni Bayer 3:1, Mönchengladbachi Borussia - Frankfurti Eintracht 0:1, FC Augsburg - FC Köln 3:0, Freiburg - Dortmundi Borussia 0:0, Wolfsburg - Hannover 1:1, Hoffenheim - Bayern 2:0.
Pühapäeval peetakse kaks matši: Berliini Hertha - Bremeni Werder ja Schalke - Stuttgart.